บอร์ด WAVE ไฟเขียวเพิ่มทุน 1.05 พันล้านหุ้น แบ่งขายผู้ถือหุ้นเดิม-รองรับวอร์แรนท์
บอร์ด WAVE ไฟเขียวเพิ่มทุน 1.05 พันล้านหุ้น แบ่งขายผู้ถือหุ้นเดิม ในอัตราส่วน 1 หุ้นเดิมต่อ 1.5 หุ้นใหม่ ราคาหุ้นละ 0.7 บาท-รองรับวอร์แรนท์ ระดมทุนขยายธุรกิจ-ชำระหนี้เงินกู้บางส่วน
บอร์ด WAVE ไฟเขียวเพิ่มทุน 1.05 พันล้านหุ้น แบ่งขายผู้ถือหุ้นเดิม-รองรับวอร์แรนท์ ระดมทุนขยายธุรกิจ-ชำระหนี้เงินกู้บางส่วน
25 มิ.ย. 2563

บริษัท เวฟ เอ็นเตอร์เทนเมนท์ จำกัด (มหาชน) หรือ WAVE แจ้งว่าที่ประชุมคณะกรรมการบริษัทเมื่อวานนี้ (24 มิ.ย.) อนุมัติให้กำหนดวันประชุมสามัญผู้ถือหุ้น ประจำปี 2563 ในวันที่ 30 ก.ค.63 และอนุมัติให้นำเสนอที่ประชุมผู้ถือหุ้น เพื่อพิจารณาอนุมัติการลดทุนจดทะเบียนโดยตัดหุ้นที่ยังไม่ได้นำออกจำหน่าย หลังจากนั้นให้เพิ่มทุนจดทะเบียนเป็น 1.52 พันล้านบาท จากเดิม 467.95 ล้านบาท โดยออกหุ้นใหม่ไม่เกิน 1.05 พันล้านหุ้น พาร์หุ้นละ 1 บาท
โดยบริษัทจะจัดสรรหุ้นเพิ่มทุนจำนวนไม่เกิน 701.93 ล้านหุ้น เสนอขายให้แก่ผู้ถือหุ้นเดิมตามสัดส่วนการถือหุ้น (RO) ในอัตราส่วน 1 หุ้นเดิมต่อ 1.5 หุ้นใหม่ ที่ราคาหุ้นละ 0.70 บาท และจัดสรรหุ้นเพิ่มทุนไม่เกิน 350.96 ล้านหุ้น เพื่อรองรับการใช้สิทธิแปลงสภาพของใบสำคัญแสดงสิทธิที่จะซื้อหุ้นสามัญของบริษัท ครั้งที่ 2 (WAVE-W2) ที่บริษัทจะออกจำนวนไม่เกิน 350.96 ล้านหน่วย อายุ 3 ปี ให้ฟรีแก่ผู้ถือหุ้นเดิมที่จองซื้อหุ้นเพิ่มทุน ในอัตราส่วน 2 หุ้นเพิ่มทุนต่อ 1 หน่วย โดยมีอัตราการใช้สิทธิ 2 หน่วยต่อ 1 หุ้นใหม่ ที่ราคาใช้สิทธิหุ้นละ 0.70 บาท
สำหรับวัตถุประสงค์การเพิ่มทุนครั้งนี้ เพื่อนำเงินมาใช้ขยายธุรกิจ และ/หรือลงทุนในโครงการใหม่ รวมทั้งการชำระหนี้เงินกู้บางส่วน และใช้เป็นเงินทุนหมุนเวียน ในการดำเนินธุรกิจ ซึ่งจะช่วยเสริมสภาพคล่องของกระแสเงินสดในการดำเนินงานของบริษัท และมีความเพียงพอต่อการชำระหนี้ที่ถึงกำหนดชำระ โดยมีแผนจะใช้เงินราว 737 ล้านบาท แบ่งเป็น วงเงิน 391 ล้านบาทจะใช้ภายในปีนี้ เพื่อขยายธุรกิจหรือลงทุนในโครงการใหม่ ส่วนอีก 246 ล้านบาท จะใช้เป็นเงินทุนหมุนเวียน ส่วนอีก 100 ล้านบาท จะใช้ชำระคืนหนี้ที่จะครบกำหนดชำระแก่สถาบันการเงิน